ማዝሙረ.
41.
ዛማረታ ሀላቃስ ፃፈትዳ ዳዊታ ማዝሙረ ማንቁዋስ ቆፕያ አስ አንጀትዳይሳ፤ መቶ ጋላስ ጎዳይ እያ አሼስ። 
ጎዳይ እያ ናጌስ፥ ደኦን ዎꬄስ፤ ቢታ ቦላ ጎዳይ እያ አንጄስ፤ ጎዳይ እያ፥ እያ ሞርከታ አሙዋስ አꬅድ እመና። 
እ ሳከትድ ሂꬃን ደእሽን ጎዳይ ማዴስ፤ ሀርግያፈ እያ ፓꬄስ። 
ታኒ፥ “ጎዳዉ፥ ታ ነና ናቅዳ ግሾ፥ ታና ማራ፤ ታ ሀርግያፈ ታና ፓꬃ” ያጋስ። 
ታ ሞርከት ኢታባ ታ ቦላ ሃሳይድ፥ “እ አዉደ ሀይቃንዴ? እያ ሱንꬃይ አዉደ ዶገታንዴ?” ያጎሶና። 
ታና በአናዉ ያ ኦንካ ዎርዶ ኦዴስ፤ ባ ዎዛናን ታና ዝግርያባ ሺሼስ፤ ካረ ከይድ ታ ሱንꬃ ኢሴስ። 
ታና እፅያ ኡባይ እስፈ ታና ዝግሮሶና፤ ኢታባይ እያ ጋኬስ ግድ ቆፖሶና። 
“እያ ኢታ ሀርገይ ኦይክስ፤ እ ህዛ ሂፃፐ ደንደና” ያጎሶና። 
ሀር አቶሽን ታ አማነትያ ላገይ፥ ታራ ምዳይስ ታዉ ዞኮ ዛርስ። 
ሽን ጎዳዉ ታና ማራ፤ ታ ኤንታዉ ኩሸ ዛራና መላ፥ ሀርገ ሂፃፐ ታና ደንꬃ። 
ታ ሞርከይ ታና ፆኖና ግሾ፥ ነ ታናን ኡፋይታናይሳ ታ ኤራይስ። 
ነ ታና ታ ሱረተꬃ ግሾ ካትሳሳ፤ ነ ስንꬃን ታና መርናዉ ዎꬃሳ። 
ጎዳይ፥ እስራኤለ ፆሳይ፥ መርናፐ መርና ጋካናዉ ጋላተቶ። 
