እዮባ.
26.
እዮብ ሀይሳዳ ያግድ ዛርስ፤ 
“ኔኒ ዎልቅ ባይናይሳ አይባ ማዳዲ? ዳቡራንቹዋ ዋታ አሻዲ? 
ጭንጫተꬅ ፓጭዳይሳስ አይ ዞረ እማዲ? አይ መላ ኤራተꬅ ቆንጭሳዲ? 
ኔኒ ሀ ቃላ ኦደታና መላ ነና ማድዳይ ኦኔ? ነ ኦዳን መላ ነና ደንꬅዳይ ኦደ አያኔ?” ያግስ። 
በልዳዶስ ዛሪድ፥ “ሀይቅዳ አሳ አያናት፥ ጋርሳን ሃꬃ ግዶን ደኤይሳት ኮኮሮሶና። 
ፆሳ ስንꬃን ስኦለይ ቆንጨ፤ አይብካ እያ ገንꬃናዉ ዳንዳኤና። 
ፆሳይ ፑደሀ ሳሎታ ጮ ምጭስ፤ ሳኣ ካቆይ ባይና በሳን ካቅስ። 
እ ሻራታን ሃ ኩንꬄስ፤ ሃꬃ ዴፁዋን ሻራት ዳከቶኮና። 
እ ባ ሻራ ምጭድ፥ ኩምꬃ አጌና ካሜስ። 
ፖኦ ꬉማፐ ሻካናዉ፥ አባ ጋፃን ፆሳይ ዛዋ ዎꬅስ። 
እ ሀንቀትያ ዎደ፥ ሳሎ ቱቀት ዳጋማን ኮኮሮሶና። 
ባ ዎልቃን አባ ስእ ኦꬄስ፤ ባ ጭንጫተꬃን ራኣባ ጌተትያ ዶኣ ꬋይሴስ። 
እ ባ ሸምፑዋን ሳሎታ ጌሼስ፤ እያ ኩሸይ ፆንገትያ ሾሻ ጫዴስ። 
ሀይሳቲ ፆሳይ ኦꬅያ ኦሶታፐ ጉꬃታ፤ ኑ እያ ካልካሻ ፃላላ ስኦስ፤ እያ ዎልቃ ደሹዋ አኬካናዉ ዳንዳኤይ ኦኔ?” ያግስ። 
