ማዝሙረ.
144.
ዳዊታ ማዝሙረ ጎዳይ፥ ታ ዛላይ፥ ጋላተቶ! ታ ኩሽያ ኦላ ታማርሴስ፤ ታ ብራታ ቶራስ ጊግሴስ። 
እ ታ ሲቆ ፆሳነ ታ ቆሰታ አትያ በሰ፤ ታ ሚፃነ ታና አሸይሳ። ታ ጎንዳለነ ታኒ ባቃታዳ አትያ በሰ፤ እ ካዎተꬃት ታዉ ሃረታና መላ ኦꬅስ። 
ጎዳዉ፥ ኔኒ እያዉ ቆፓናዉ አስ አይቤ? ነ ዎዛናን እያዉ በሰ እማናዉ አሳ ናእ አይቤ? 
አስ እስ ቶሆ ጫርክያ ጫርኮ መላ፤ እያ ጋላሳት አꬍያ ኩያ መላ። 
ጎዳዉ፥ ሳሉዋ ጳልቃዳ ዱገ ዎꬋ! ደረታ ቦቻ፤ ኤንቲ ጩዮ! 
ዎልአንꬅ የዳዳ ነ ሞርከታ ላላ፤ ነ ዶንግያ ዪሻን ዱካዳ ኤንታ የደꬃ። 
ቦላራ ነ ኩሽያ የዳዳ፥ ታና ዎልቃማ ሃꬃፈ ጎቻዳ ከሳ፤ አላጋ አሳታ ኩሸፐ ታና ዎስሳ። 
ኤንቲ ቱማ ሃሳይድ ኤሮኮና፤ ባንታ ኡሻቻ ኩሽያ ደንꬅድ ዎርዶን ጫቆሶና። 
ፆሳዉ ታኒ ነዉ ኦራꬃ ማዝሙረ የፃና፤ ታሙ ሻያን ዋፀትዳ ዲꬃን የፃና። 
ካዎታስ ፆኖ እማሳ፤ ነ አይልያ ዳዊታ አሻሳ። 
ታና ኢታ ማሻፈ አሻ፤ አላጋ አሳታ ኩሸፐ ታና ዎስሳ። ኤንታ ዶናይ ዎርዶን፥ ኤንታ ኡሻቻ ኩሸይ ጭሞን ኩምስ። 
ኑ አደ ናይት ባንታ ናአተꬃን፥ ሎኦ ድጭያ ምꬃ መላ ግዶ። ኑ ማጫ ናይት ካዎ ጋꬎ አሌቅሳናዉ፥ ኦሰትዳ ቱቀ መላ ግዶ። 
ኑ ሻለት ዱማ ዱማ ካꬃ ቆሞን ኩሞ፤ ሄመትያ በሳን ደእያ ኑ ዶርሳት ሙኩላንነ ታሙ ሙኩላን የሎ። 
ኑ ሚዛት ብራይሶ፤ አዉጫዮና የለትድ ዳሮ፤ ኑ ኦገታን ዋሶይ ስኤቶፎ። 
ሀ አንጆት ጋክያ አሳት ቱማ አንጀትዳይሳታ፤ ፆሳይ ኤንታዉ ጎዳ ግድዳ አሳት አንጀትዳይሳታ። 
