ዛረꬆ.
21.
ነ ላታና መላ ጎዳይ፥ ነ ፆሳይ ነዉ እምያ ቢታን፥ ኦን ዎꬍዳኮ ኤረቶና አህ ኩንድድ በንትኮ፥ 
ህንተ ዳይናትነ ጭማት ብድ፥ አሀይ ኩንድዳ በሳፈ ማታ ካታማታ ጋካናዉ ደእያ ሃሆተꬃ ዋꬎ። 
ሄሳፈ ጉየ፥ አሀይ ኩንድዳ በሳስ ማትያ ካታማ ጭማት፥ ዋታቦናነ ሞርገን ቃምባር ዎꬍቦና ኡስ ኤኮ። 
እዮ ጎግያ ሃꬅ ደእያ ጎየትድ ኤሮናነ ዘረትድ ኤሮና ዛንጋራ ኤፍድ፥ ሄ ኡሴ ቆꬍያ ምርቅድ መንꬆ። 
ሄሳ መላ ቆሁዋነ ኦሻ ሻክድ ፕርዳናዉ ጎዳይ፥ ህንተ ፆሳይ ባ ስንꬃን ኦꬃና መላነ ባ ሱንꬃን አንጃና መላ ኤንታ ዶርዳ ግሾ፥ ሌወ ኮቸ ግድዳ ካህነት ሄ በሳ ቦ። 
ሄሳፈ ጉየ፥ አሀይ ኩንድዳ በሳስ ማትያ ካታማ ጭማት ዛንጋራን ቆ ምርቅድ ዎꬍዳ ኡሴ ቦላ ባንታ ኩሽያ ሜጨትድ፥ 
“ኑ ኩሸይ ሀ ሱꬃ ጉስቤና፤ ኑ አይፈይ ሄሳ በእቤና። 
አቤት ጎዳዉ፥ ኔኒ ዎዝዳ ነ አሳ፥ እስራኤለ ማራ፤ ሀ ፅሎ ሱꬃ ነ አሳ ቦላ ናቆ ኦꬃዳ ታይቦፓ። ሀ ፅሎ ሱꬃ ግሾ ኑ ናጋራይ አቶ ጋ” ያጎ። 
ነኒ ጎዳ አይፍያ ስንꬃን ሄሳዳ ኦꬃዳ፥ ፅሎ ሱꬃይ ጉክዳ ናጋራ ነ ግዶፈ ድጋ። 
ነ ሞርከታራ ነ ኦለታናዉ ከይን፥ ጎዳይ፥ ነ ፆሳይ ኤንታ ነ ኩሸን አꬅድ እምን፥ ኤንታ ድእያ ዎደ፥ 
ድኤትዳ አሳ ግዶን እስ ማላ ሎኦ ማጫስ በአዳ፥ እዉ ምሸታዳ ማቻናዉ ኮይኮ፥ 
እዮ ነ ሶ ኤሀ። እ ሁጵያ ሜዳ፤ እ ፁጉንꬃ ጭጋ፤ 
ድኤትያ ዎደ ደእያ ማኡዋ ላማዳ፥ እስ አጌና ነ ሶን ኡታዳ፥ ባ አዋስነ ባ አየስ ካዮቶ። ሄሳፈ ጉየ፥ እዮ ማቻ። 
ያታ ስማዳ፥ ኢራ ዱሳይ ነና ኡፋይሶና እፅኮ፥ እያ ባ ኮይዳ ሶ ባና መላ እዮ የዳ። ኔኒ እዮ ማቾ ኦꬃዳ ኢራ እስፈ አቅዳ ግሾ፥ እዮ ሚሸን ባይዛናዉ ዎይኮ አይለ ኦꬃናዉ በሰና። 
እስ አሳስ እ ዶስያነ ዶሶና ናምኡ ማቸት ደእኮ፥ ሄ ናምአይካ እያዉ አደ ናአ የልኮ፥ ባይራይ እ ዶሶና ማቸፔ የለትዳባ ግድኮ፥ 
እ ባ ናይታ ባ ሻሉዋ ላትስያ ዎደ፥ እ ዶሶናርፐ የለትዳ ባይራይ ደእሽን፥ እ ዶስያርፐ የለትዳ ካሉዋ ባይራያናዉ በሰና። 
ሀራ ናይታስ እመይሳፈ እያዉ ናምኡ ኩሸ አꬅድ እምድ እ ዶሶናር ናአይ ባይራ ግደይሳ ኤርሳናዉ በሴስ። ሄ ናአይ እያዉ ኩሸ ቶሆ ጳልቅዳ ባይራ ግድያ ግሾ፥ ባይራተꬃ እ ኤካናዉ በሴስ። 
አዋስነ አየስ ኪተቶና እፅዳ፥ ኤንቲ ሴርንካ ስሞና፥ ዎዛና ሙመነ ማካላንቾ ግድዳ ናእ ደእኮ፥ 
አዋይነ አይያ ሄ ካታማ ፐንገን ደእያ ጭማታኮ እያ ኤሆ። 
ኤንቲ ጭማታኮ፥ “ሀይስ ኑ ናአይ ዎዛና ሙመነ ማካላንቾ፤ እ ኑስ ኪተተና፤ እ ያራምባነ ኡሻንቾ” ያግድ ኦዶ። 
ሄሳፈ ጉየ፥ ሄ ካታማን ደእያ አደ ኡባይ እያ ሹቻን ጫድድ ዎꬎ። ሄሳዳ ኦꬅድ ህንተ ግዶፈ ኢታ ኡራ ꬋይስተ፤ እስራኤለ ኡባይ ሄሳ ስእድ ያያና። 
እስ አስ ሀይቆ ፕርድስያ ባላ ኦꬅኮ፥ ነ እያ ምꬃ ቦላ ካቃዳ ዎꬍኮ፥ 
ሄ ምꬃ ቦላ እያ አሀይ አቆፖ፤ እያ ሄ ጋላስ ሞጋ። ምꬃ ቦላ ካቀትድ ሀይቅያ ኦንካ ፆሳን ባደትዳይሳ። ጎዳይ፥ ነ ፆሳይ ነዉ ላታ ኦꬅድ እምያ ነ ቢታ ቱንሶፓ። 
